РЕПУБЛИКА БЪЛГАРИЯ
ЧЕТИРИДЕСЕТ И ВТОРО НАРОДНО СЪБРАНИЕ
                                                                                       Проект

Закон за изменение на Кодекса за социално осигуряване

(обн., ДВ, бр. 110 от 1999г., изм. и доп.,бр. 55,  бр. 64 от 4.08.2000 г., изм., бр. 1, 35 и 41 от 2001 г., доп., изм. и доп., бр. 1, 10, 45, 74, 112, 119 и 120 от 2002 г., изм. и доп., бр. 8, 42, 67, 95, 112, 114 от 2003 г., изм. и доп., бр. 12, 21, 38, 52, 53, 69, 70, 112 и 115 от 2004 г., изм. и доп., бр. 38, 39, 76, 102, 103, 104, 105 от 2005 г., изм. и доп., бр. 17, 30, 34, 56, 57, 59, 68,76, 82, 95, 102, 105 от 2006 г., изм. бр. 41, 52, 53, 64, 77, 97, 100, 109, 113 от 2007 г., изм., бр. 33, 43, 67, 69, 89, 102, 109 от 2008 г., изм., бр. 23, 25, 35, 41,42,93, 95, 99 и 103 от 2009г., изм., бр. 16, 19, 43, 49, 58, 59, 88, 97, 98 и 100 от 2010 г.; изм. бр. 45, 60, 77, 100 от 2011г.; доп., бр. 7, 21, 38, 40, 44, 58, 81, 89, 94 и 99 от 2012 г.,  изм. бр. 15, 20 и бр. 70 от 2013г.)

§ 1.  В чл. 69 се правят следните изменения и допълнения:
1. Ал. 1 се изменя така:
          „(1) Военнослужещите придобиват право на пенсия при освобождаване от служба независимо от възрастта им при 27 години общ осигурителен стаж, от които две трети действително изслужени като военнослужещи по Закона за отбраната и въоръжените сили на Република България.”;
	2. В ал. 4 думите „ал. 2 и 3” се заменят с „ал.1, 2 и 3”; 
	3. Ал. 5 се отменя;
4. В ал. 8 числото „5” се заличава.

ЗАКЛЮЧИТЕЛНА РАЗПОРЕДБА

	§ 2. Законът влиза в сила от деня на обнародването му в Държавен вестник.

                                                       Вносители:

МОТИВИ
към Закона за изменение на Кодекса за социално осигуряване

Със законопроекта се предлага изменение на чл. 69 от Кодекса за социално осигуряване (КСО) с цел премахване на въведеното към 01.01.2013 г. допълнително условие за ранно пенсиониране на военнослужещите, а именно навършването на определена възраст. По този начин единственото условие за придобиване  на посоченото право ще остане наличието на 27 години общ осигурителен стаж, от които две трети действително изслужени като военнослужещи по Закона за отбраната и въоръжените сили на Република България, независимо от възрастта им.
Мотивите за възстановяването на особения режим на пенсиониране са продиктувани от характера, тежестта и особените изисквания за висока физическа и психическа годност и издръжливост при изпълнението на военната служба. Неслучайно от този режим се ползват държавните служители по Закона за Министерството на вътрешните работи, по Закона за Държавна агенция "Национална сигурност", по Закона за изпълнение на наказанията и задържането под стража, държавните служители по чл. 11 от Закона за пощенските услуги, държавните служители, осъществяващи дейността по охрана на съдебната власт по чл. 391 от Закона за съдебната власт, следователите и младшите следователи, а с последните промени и балерините, балетистите и танцьорите. Утежняването на режима на ранното пенсиониране единствено относно военнослужещите направи трудно защитимо обосноваването на спецификата на военната служба, като държавна служба с особено предназначение. Това постави българските военни в дискриминационно положение спрямо останалите категории лица по чл. 69 и чл. 69а от КСО.
Анализът от прилагането на новите условия за пенсиониране на военнослужещите сочи множество проблеми. Прибързаното и взето без задълбочен анализ решение бе причината около 700 военнослужещи, основно със звание „майор” („капитан III ранг”) и „подполковник” („капитан II ранг”) да напуснат въоръжените сили преждевременно, което доведе и до кадрови проблеми във въоръжените сили. Двукратното изменение на условията за пенсиониране на военнослужещите в кратки срокове, първо като се увеличи изискуемият осигурителен стаж от 25 на 27 години и последващото въвеждане на изискване за възраст единствено по отношение на тях, а не и за останалите лица по чл.69 и чл.69а от КСО, доведе до създаване на напрежение и усещане за несигурност в тях. Офицери отказват  да заемат по-високи длъжности, за които се изисква по-високо военно звание, поради несигурността относно кариерното им развитие. Същите могат да бъдат освободени на различни основания, които не произтичат от виновното им поведение, което ще ги лиши от възможността за ранно пенсиониране, ако не са навършили изискуемата възраст, въпреки наличието на 27 години осигурителен стаж, от които две трети действително изслужени на военна служба.
Възстановяването на стария режим за придобиване право на ранно пенсиониране от военнослужещите  ще осигури равнопоставеността им спрямо останалите категории правоимащи лица по чл. 69 и чл. 69а от КСО, ще създаде спокойствие при планиране на кариерното им развитие, предвидимост относно реализиране на пенсионните им права и по-висока мотивация за изпълнение на военната служба.
По мнение на експерти, с предлаганото изменение на КСО право на пенсия биха придобили 1 095 военнослужещи с различни военни звания и длъжности, като по-малко от 10 %  от тях биха се възползвали от него. Общият размер на разходите на тази база няма да надхвърли 5 млн. лева за година. С оглед горното предложеният законопроект няма да окаже негативни ефекти върху финансовата устойчивост на пенсионната система.

							                                                       Вносители: